
Now, when the world goes from an industrial era to an informational era, a great part of the knowledge about war is out-of-date. This doesn’t mean that there will be a void. On a global leve,l there are power nucleuses, evidently in states as USA, Russia, China and alliances where a new conceptualization for future military conflicts is being studied. On this line, terms like „fluid situation”, „fluid doctrine”, „fluid combat actions”, „fluid combat field” or „fluid combat space” are increasingly present in the literature of speciality. The term „fluid combat space” has to be approached from the point of view of the particular changes that will take place in the war’s physiognomy, concerning stealth technology, the digitization of the battlefield, new systems and platforms of intelligent weapons etc.
Acum, când lumea trece din era industrială în era informaţională, multe din cunoştinţele despre război au început să fie depăşite. Aceasta nu înseamnă că va exista un vid. Pe plan mondial sunt centre de putere, evident în statele de tipul S.U.A., Rusia, China şi alianţe unde se studiază reconceptualizarea conflictului militar al viitorului. In acest sens, sintagme precum „situaţie fluidă”, „doctrină fluidă”, „acţiuni de luptă fluide”, „câmp de luptă fluid” sau „spaţiu de luptă fluid” sunt din ce în ce mai prezente în literatura de specialiltate. Sintagma „spaţiu de luptă fluid” trebuie abordată, în special, cu trimitere la schimbările deosebite care vor apărea în fizionomia războiului prin introducerea tehnologiilor stealth, digitalizarea câmpului de luptă, noi sisteme şi platforme de arme inteligente, senzori perfecţionaţi, sisteme C.4I ş.a. Reducerea efectivelor armatelor şi a bugetelor militare, restructurările, reorganizările, redotările cu tehnică de vârf, profesionalizarea (aproape completă), apariţia unor noi riscuri şi ameninţări, creşterea ponderii operaţiilor altele decât războiul vor duce la schimbarea concepţiei de desfăşurare a acţiunilor de luptă, la adoptarea de noi strategii (întrunite, multinaţionale) şi la o altfel de pregătire a forţelor armate în timp de pace, de criză şi de război.
1. Consideratii generale
In spaţiul de luptă fluid, dispozitivele trupelor nu mai pot fi rigide, lineare sau circulare, ci asimetrice (nelineare). Lupta lineară, statică pe poziţii, este considerată depăşită şi este categoric evitată. Câmpul de luptă modern nu mai acceptă linearitatea clasică, uniformitatea, cu fâşii, aliniamente, raioane, adâncimi, linii, etc. Lupta are loc într-un spaţiu multidimensional, în care se desfăşoară acţiuni asimetrice, caracterizate de mobilitate, dispersabilitate, descentralizare, manevrabilitate, flexibilitate şi folosirea unei game largi de acţiuni terestre, navale, aeriene, spaţiale, informaţionale, psihoşogice şi speciale, duse simultan la toate cele trei niveluri (strategic, operativ şi tactic), continuu şi într-un ritm alert, în scopul lovirii decisive a centrelor de gravitate şi a punctelor decisive ale inamicului şi al înfrângerii lui psihice şi fizice 311 .
Ştiinţa militară occidentală analizează şi utilizează termenul „asimetrie” de cel puţin două decenii. Instituţii importante, precum „Institutul de Studii Strategice” din Washington sau revista „Joint Force Quarterly”, de asemenea din S.U.A., i-au acordat atenţia cuvenită şi au publicat studii şi ample articole pe această temă. Conceptul de asimetrie este menţionat şi explicat în publicaţiile oficiale ale Departamentului Apărării al S.U.A. începând din ultimul deceniu al secolului trecut, ca de exemplu în „Joint Doctrine Encyclopedia” din 1997, „Doctrine for Joint Operations” (Joint Pub 3-0) din 1995 sau, mai recent, „Joint Vision 2020” apărută în anul 2000. Pe continentul european, conceptul de „asimetrie” sub această denumire este mai puţin vehiculat, cu toate aceastea însă, în Franţa, în studii ale „Fundaţiei pentru Cercetări Strategice”, ale „Centrului European pentru Studierea Conflictelor” sau ale „Centrului Beaumarchais pentru Cercetări Internaţionale”, el se regăseşte sub diferite aspecte.
În rândul specialiştilor militari români întâlnim într-o primă etapă, doar o abordare tangenţială a temei asimetriei în acţiunile militare, prima lucrare de referinţă în domeniu fiind de dată recentă, a generalului de brigadă dr.Vasile Paul 312 , care se bazează, în mare parte, pe un raport publicat de „Institutul de Studii Strategice” din Washington, în ianuarie 2001, ai cărui autori sunt Steven Metz şi Douglas V. Johnson II 313 . Pe lângă aceasta, au început să apară o serie de articole în diverse reviste de specialitate şi, mai apoi, în anul 2003, o altă lucrare interesantă şi complexă a reputaţilor teoreticieni: gl.lt.dr. Eugen Bădălan şi gl.bg.dr. Teodor Frunzeti 314 .
Semnificaţia generală a termenului „simetrie” o regăsim în „Dicţionarul explicativ al limbii române” la pagina 982 şi prin aceasta se înţelege „proprietatea unui ansamblu spaţial de a fi alcătuit din regularităţi; proporţionalitate, corespondenţă, armonie între părţile unui tot, între elementele unui ansamblu; corespondenţă exactă (ca formă, poziţie, etc.) între părţile (opuse) ale unui tot”. În domeniul militar, al confruntării forţelor, simetria presupune forţe, doctrine, strategii şi resurse asemănătoare sau compatibile, care dau o anumită proporţionalitate acţiunii şi reacţiei. Mai putem defini simetria (proporţionalitatea) ca fiind o corespondenţă (compatibilitate) substanţială, ca structuri de forţe, tehnologii, doctrine, strategii între entităţi care, de regulă, se opun unele celorlalte 315 .
În dicţionarul american „Webster’s New World Dictionary”, publicat în 1995 de „Simon & Schuster Inc.”, New York, la pagina 598, se arată că prin simetrie se înţelege o corespondenţă a părţilor opuse în ceea ce priveşte mărimea, forma şi poziţia, în timp ce dicţionarul francez „Nouveau Petit Larousse”, ediţia 1972, la pagina 992, simetria este definită ca fiind corespondenţa poziţiei, formei, măsurii, în raport cu un ax, între elementele unui ansamblu sau între mai multe ansambluri.
Dacă din cele enunţate constatăm faptul că dicţionarele generale sunt puse de acord unele cu altele, acordând aceeaşi semnificaţie termenului, putem afirma că, pe cale de consecinţă, prin asimetrie înţelegem lipsa simetriei în cadrul aceleiaşi corespondenţe. Astfel, asimetria este o expresie a raporturilor reale existente în natură, în societate, în relaţiile umane. Ştiinţa modernă studiază prin mijloace specifice de analiză raporturile asimetrice, oferind modele şi paradigme din ce în ce mai apropiate de realitatea lucrurilor. Asimetria îşi află un spaţiu de existenţă şi de manifestare oriunde şi dintotdeauna. In aceste condiţii, conflictele asimetrice nu sunt altceva decât un mod real de manifestare a asimetriei în actul confruntării, toate conflictele fiind, de fapt, asimetrice. Asimetria este la fel de veche ca şi războiul. Întotdeauna între adversari au existat diferenţieri care i-au plasat, atât pe unii, cât şi pe ceilalţi, în poziţii avantajoase sau dejavantajoase, decizând rezultatul bătăliilor/războiului/conflictului. La nivel strategic, aceste diferenţieri au condus la ceea ce numim şi astăzi asimetrie strategică 316 . Toate acestea sunt, desigur, relative. Din ce în ce mai mult, conflictele prezentului şi mai ales ale viitorului, vor fi asimetrice. Deşi natura creează simetrii, există, chiar şi în mediul înconjurător, numerose spaţii asimetrice, caracterizate de evoluţii nelineare surprinzătoare, aleatorii. Conflictele, prin excelenţă, sunt asimetrice. Din punct de vedere ştiinţific, se poate pune chiar un semn de egalitate între conflict şi asimetrie. In domeniul problemelor militare şi al securităţii naţionale, asimetria reprezintă acţiunea, organizarea şi gândirea (concepţia) diferită de cea a adversarului, în scopul maximizării propriilor avantaje, al exploatării slăbiciunilor adversarilor, al obţinerii iniţiativei sau câştigării libertăţii de acţiune. Ea poate fi: politico-strategică, militaro-strategică, operaţională sau o combinaţie a acestora 317 .
Revenind la înţelesul militar al asimetriei în „Joint Doctrine Encyclopedia”, termenul „asimetrie” este explicat pe larg, ca fiind un sistem întrunit intercategorii de forţe care îşi manifestă puterea într-un atac asimetric, ameninţând inamicul dintr-o multitudine de direcţii, cu o mare varietate de sisteme de armament. În doctrina americană, atacul executat de pe uscat asupra unei baze de submarine, loviturile executate de pe nave cu rachete de croazieră sau raidurile, executate forţe speciale asupra unor radare importante, utilizate de forţele aeriene, loviturile aeriene asupra transporturilor logistice vitale executate la sol constituie toate acţiuni asimetrice, care pot produce efecte devastatoare şi slăbirea inamicului concomitent cu evitarea pierderilor şi economisirii resurselor proprii. Acţiunile asimetrice pot crea un avantaj decisiv, atunci când punctele decisive ale inamicului (cele prin care se poate ataca centrul de greutate) li se opun prin surprindere elementele trupelor proprii care exercită forţa cea mai puternică 318 .
Încă din cele mai vechi timpuri, luptătorii, dar mai ales conducătorii lor de căpetenie, au căutat modalităţi de realizare a superiorităţii faţă de adversar sau, dimpotrivă, căi şi metode de a evita sau compensa superioritatea acestuia pentru a obţine avantaje chiar şi într-o situaţie de inferioritate, a exploata în avantajul propriu asimetria, chiar şi atunci când aceasta le era defavorabilă. Sun Tzî este primul autor de la care ne-a rămas o abordare a asimetriei cuprinzând şi aspectele psihologice şi informaţionale, în termenii lumii de azi. Întreaga artă a războiului – spunea reputatul gânditor chinez – se bazează pe înşelătorie. De aceea, dacă eşti capabil, simulează incapacitatea; dacă eşti activ simulează pasivitatea. Dacă eşti aproape, fă să se creadă că eşti departe şi dacă eşti departe, fă să se creadă că eşti aproape. Momeşte inamicul pentru a-l prinde în capcană; simulează nerânduiala şi loveşte-l; evită-l acolo unde este puternic. Fă să i se pară că eşti în situaţie de inferioritate şi încurajează-l la înfumurare. Nu-l slăbi nici o clipă, hărţuieşte-l. Atacă-l când şi acolo unde nu este pregătit; acţionează când el nu se aşteaptă la aşa ceva 319 .
Unul dintre cei mai de seamă analişti militari ai secolului trecut, teoreticianul englez B. A. Liddel Hart, inspirat inclusiv de către marele gânditor chinez, apreciază şi recomandă acţiunile indirecte în abordările strategice militare, ca soluţii de rezolvare a conflictelor asimetrice din vremurile noastre. El preia şi aduce în actualitate o parte din elementele de artă a războiului recomandate de Sun Tzî, afirmând că cea mai înţeleaptă strategie este să-l cunoşti şi să eviţi punctele tari ale inamicului şi să-i exploatezi slăbiciunile acestuia, cu alte cuvinte, să găseşti cele mai potrivite modalităţi de contracarare a superiorităţii, indiferent de natura acesteia, recurgând la stratageme care uneori par a fi perimate. Depăşind conceptul de strategie indirectă, care se opune celui de bătălie frontală, conducerea militară americană, peste Atlantic, a imaginat că trebuie să-şi modifice modalităţile de raţionament şi eventual, practicile pe teren. Aşa a apărut un concept mai special, drag americanilor mai ales Forţelor Aeriene, denumit „război asimetric”. Trebuie să înţelegem prin acesta, capacitatea militară dată de tehnologie, de sofisticarea echipamentelor şi procedurilor de a duce acţiuni precise, într-un punct vulnerabil, ales dintr-un dispozitiv advers pus în inferioritate prin superioritatea calitativă, nu în mod necesar şi cantitativă – a noilor instrumente de bătălie. Aplicată în mod convenabil, în intervalul de timp hotărât, asupra unei porţiuni bine selectate din teritoriul inamic, lovitura devine decisivă pentru evenimentele care urmează, asigurând stăpânirea efectelor. Pentru americani, războiul asimetric nu se confundă, în mod obligatoriu, cu înfruntarea dintre ţările dezvoltate şi ţările sărace, nici cu „războiul zero morţi”. Este mai degrabă triumful asigurat de tehnologie şi efectul garantat de surprindere. Ilustrarea acestei teze, care a prins mai mult în urma demonstraţiei făcute, a avut loc în primăvara anului 1999 prin întrebuinţarea de către avioanele americane asupra Belgradului, a bombelor cu grafit care au afectat moralul populaţiei privând-o de energie electrică şi obligând-o să trăiască în acele momente în întuneric 320 . Pentru exemplificarea existenţei şi manifestării asimetriei în conflicte de dată recentă este suficient să trecem în revistă războaiele din Coreea, Vietnam, cele din India şi Pakistan, din Afganistan, cele arabo-israeliene, cel din Malvine şi cel din Golf în anumite etape. Acestora putem să le alăturăm revoluţiile şi contrarevoluţiile din Cuba, Chile, Nicaragua, criza Suezului, cea a Caraibelor etc. Urmare a căutărilor tot mai asidue în domeniu, în ultimii ani, în Strategia Militară naţională a SUA se indică domeniile legate de războiul asimetric, ca fiind, printre altele, terorismul, ameninţările cu folosirea armelor de nimicire în masă sau acţiunile de război informaţional, toate fiind categorisite ca ameninţări sau provocări asimetrice.
Ameninţările asimetrice au câteva caracteristici: sunt acceptate cu dificultate din perspectiva democraţiilor occidentale; se situează în afara normalului (acţiuni atipice); nu au echivalent în arsenalul de capabilităţi al armatelor occidentale; sunt îndreptate împotriva unor obiective militare, dar şi civile; este dificil să li se răspundă cu aceeaşi monedă, în aceeaşi manieră; este dificil să li se răspundă într-o manieră discriminatorie şi proporţională; sunt susceptibile să provoace teama de necunoscut 321 . În spiritul celor prezentate anterior, terorismul şi războiul de guerilă sunt forme de acţiune asimetrică şi de ripostă asimetrică prin folosirea unor metode şi procedee atipice. De asemenea, mai pot fi considerate acţiuni asimetrice şi crima organizată, traficul de droguri fanatismele şi fundamentalismele de tot felul. Pentru contracararea acestor acţiuni, statele investesc inteligenţă şi resurse pentru elaborarea unor strategii asimetrice multidimensionale, aplicabile inclusiv în războiul informaţional, bazat pe reţea, geofizic, psihologic şi mediatic.
2. Asimetrie = Terorism ?
Terorismul, ca domeniu predilect de manifestare a războiului asimetric şi, în acelaşi timp, ca motiv serios de îngrijorare a prezentului şi viitorului omenirii, rămâne o problemă transnaţională majoră, propulsat fiind continuu de motivaţii etnice, religioase, naţionaliste, separatiste, politice şi economice. El reprezintă în epoca noastră, principala formă de ripostă (de acţiune) asimetrică. Suntem de acord cu analişti care apreciază ca în viitorul previzibil pe lângă terorism de toate nuanţele, se vor manifesta, cu predilecţie, războaie locale, insurgenţe şi contra-insurgenţe, capturarea de ostatici şi operaţii de eliberare a acestora, campanii antidrog, conflicte de intensitate redusă, lupte de guerilă şi de stradă, campanii pro şi contra mondializării, Intifada acţiuni ale I.R.A., E.T.A. şi operaţii diverse de menţinere a păcii etc., ceea ce necesită tactici, echipamente, efective şi instruire diferite faţă de cele convenţionale. O îngrijorare crescândă o constituie faptul că un important număr de ţări considerate în genere, stabile sunt confruntate cu situaţii şi stări de instabilitate generate de conflicte interne, religioase, etnice sau de natură social-economică precară şi cu un număr din ce în ce mai mare de mişcări separatiste, care încearcă să fărâmiţeze ţări mai mari în zone etnice sau religioase mai mici. În ultimii ani, practica terorismului şi a insurgenţei a potenţat teama şi îngrijorarea în rândul populaţiei civile, prin adoptarea unor tactici din ce în ce mai violente, letale, ţintele fiind selectate atât dintre reprezentanţii guvernamentali, cât şi din rândul societăţii civile. Se justifică, deci, pe deplin căutările instituţionale pentru a găsi cele mai potrivite de contarcarare a unor asemenea pericole şi ameninţări, specifice, se pare, epocii pe care o traversăm.
Disimetria (non-simetria) înseamnă, în general, disproporţionalitate, incompatibilitate între două forţe care se confruntă sub toate aspectele (mijloace, informaţii, tehnologii, doctrine, strategii). Altfel spus, disimetria (non-simetria, disproporţionalitatea) presupune decalaje mari între două forţe care sunt faţă în faţă, chiar falii strategice care nu pot fi acoperite în niciun fel 322 . Disimetria este specifică perioadei post-război rece, fiind în esenţa ei, disproporţionalitate între două entităţi, efectul de falie generându-se pe fundalul adâncirii uriaşelor decalaje economice, financiare, tehnologice, informaţionale şi, nu în ultimul rând, militare. Dacă în teoria lui Saida Bedar simetria presupune opoziţia armată a două forţe aproximativ egale ca dezvoltare, compunere şi valoare, disimetria presupune superioritatea cantitativă şi/sau calitativă a uneia din părţi. Putem exemplifica războaie relativ simetrice ca fiind cele două războaie mondiale, perioada războiului rece, şi chiar războiul dintre Irak şi Iran din perioada 1980-1988. Mai mult chiar, în susţinerea celor afirmate, perioada războiului rece, pe care o mai întâlnim denumită şi ca perioada echilibrului strategic relativ între cele două superputeri (Statele Unite ale Americii şi Uniunea Republicilor Sovietice Socialiste), a determinat manifestarea unui „comportament în oglindă” prin crearea celor două alianţe (NATO şi Tratatul de la Varşovia) şi elaborarea unor strategii specifice privind simetria, de ripostă nucleară, de descurajare reciprocă, de ripostă flexibilă etc. Disimetria, însă, este specifică perioadei post-război rece, fiind, aşa cum am arătat, în esenţa ei, disproporţionalitate între două entităţi, generând un efect de falie, în sensul adâncirii uriaşelor decalaje economice, financiare, tehnologice informaţionale şi militare.
În strategie a existat şi va exista mereu, alături de o dominantă simetrică, definită pe o filozofie a proporţionalităţii, şi o componentă disimetrică, disproporţionată care a devenit preponderentă, odată cu spargerea bipolarităţii şi dezvoltării diferite a statelor lumii. Ca un exemplu, războaiele dintre coaliţia condusă de Statele Unite şi Irak din 1991 şi 2003 au fost disimetrice, disproporţionate, nu atât datorită superiorităţii cantitative a coaliţiei (forţe, mijloace), cât a celei calitative (informaţii, reţele, sisteme şi echipamente de luptă performante) 323 . Căutarea modalităţilor de ieşire din disimetria conflictului militar a oferit două soluţii, şi anume, pe de-o parte prin tendinţa realizării unei proporţionalităţi de forţe, mijloace şi strategii, ceea ce duce la simetrie, iar pe de altă parte prin apelarea la acţiuni atipice, asimetrice. Cel mai elocvent exemplu al materializării celei de-a doua opţiuni, în sensul manifestării asimetrice a unei acţiuni militare a avut loc în Irak, începând cu luna iunie 2003, când, după încheierea confruntărilor militare propriu-zise, rebelii irakieni folosesc vulnerabulităţile inerente reconstrucţiei Irakului atacând noile structuri militare şi de poliţie irakiene şi forţele de stabiliatte, îndeosebi pe cele americane, prin metode şi procedee asimetrice de genul celor prezentate deja, specifice războiului de guerilă şi actelor teroriste.
Raportate strict la tipul de înzestrare de care beneficiază forţele ce se confruntă, conflictele armate intre forţele cu dotare de vârf sunt considerate „conflicte militare hipertehnologizate”, în timp ce conflictele între forţe în cazul cărora decalajele tehnologice sunt accentuate, se încadrează în categoria „conflictelor armate asimetrice tehnologic” 324 . Indiferent de natura conflictului (simetric sau asimetric), cele mai reprezentative faze, etape ori perioade ale acestuia ar putea fi următoarele: etapa de radicalizare a confruntării politice şi de declanşare a războiului psihologic şi mediatic; etapa de operaţionalizare a confruntării în plan economic şi de intensificare a războiului în plan economic şi de intensificare a războiului radioelectronic, măsuri însoţite, de regulă, de acţiuni militare fără folosirea violenţei armate; etapa de escaladare a conflictului armat (de desfăşurare a operaţiilor militare); etapa dezangajării militare şi a proiectării angajamentelor politice postconflictuale; etapa monitorizării punerii în operă a măsurilor de reinstalare deplină a unui climat de normalitate, în relaţiile dintre state ori dintre grupurile aflate în conflict. Deşi, structural fizionomia conflictului armat modern păstrează fazele enumerate anterior, dinamica acestora se profilează a fi total diferită de cea din trecut. Dacă primele două faze enunţate pot avea o evoluţie graduală, într-o curbă ascendentă mai mult sau mai puţin lină, faza conflictualităţii militare va cunoaşte intensităţi şi ritmuri deosebit de mari în comparaţie cu războaiele de sfârşit ale secolului trecut.
Simetria, ca şi asimetria pot influenţa amploarea conflictelor militare acum, la început de mileniu, observându-se, din acest punct de vedere, o tendinţă de angajare a unor conflicte de mică amploare şi intensitate. Analiştii militari definesc acest tip de conflict ca fiind o confruntare politico-militară între state ori grupări rivale, sub nivelul unui război clasic şi deasupra competenţei paşnice fireşti dintre state. El implică frecvent lupte de durată între principii şi ideologii opuse, se întinde de la subversiune până la folosirea forţelor armate şi este purtat cu o combinaţie de instrumente politice, economice, informaţionale şi militare. Conflictele de mică intensitate sunt, cel mai adesea, locale, se duc în general în lumea a treia, dar au implicaţii asupra securităţii regionale şi globale 325 .
Problemele pe care le pun şi le vor ridica şi în continuare conflictele de mică amploare şi intensitate sunt legate de identificarea şi punerea în operă a acelor norme şi procedee care, în raport cu cadrul conjunctural, să permită degenerarea lor în conflicte de intensitate mare. Prima parte a secolului abia început, pentru numeroase zone ale globului, mai ales pentru ţările mici şi mijlocii, nedezvoltate ori în curs de dezvoltare, se va accentua asimetria şi în ceea ce priveşte arta militară. Aceasta poate fi însăşi cauza unei evoluţii mai lente a artei militare întrucât probabilitatea apariţiei unor înfruntări creşte proporţional cu nivelul de subdezvoltare a potenţialilor adversari. Chiar dacă posibilitatea desfăşurării unor conflicte militare între state puternic dezvoltate nu poate fi exclusă, acestea au mai puţine perspective de a se produce, cunoscut fiind că puterile de primă mărime evită să se confrunte pe cale militară în mod direct, preferând să-şi promoveze interesele prin folosirea unor instrumente dintr-un spectru mai puţin vizibil şi care nu fac apel la forţa militară.

